b'\n_START_ARTICLE_\nSede\xc5\xbe Nata\n_START_PARAGRAPH_\nSede\xc5\xbe Nata (angle\xc5\xa1ko NATO Headquarters; kratica: NATO HQ) je politi\xc4\x8dni in administrativni center zveze NATO, ki se nahaja v Bruslju (Belgija). V centru je sede\xc5\xbe Severnoatlantskega sveta (in s tem generalnega sekretarja), stalnih predstavnikov pri Natu, Mednarodnega \xc5\xa1taba, nacionalnih voja\xc5\xa1kih predstavnikov, Voja\xc5\xa1kega odbora (vklju\xc4\x8dno s Mednarodnim voja\xc5\xa1kim \xc5\xa1tabom), diplomatske misije partnerskih dr\xc5\xbeav, Natov \xc5\xa1tab za svetovanje, poveljstvo in kontrolo ter ve\xc4\x8d drugih Natovih agencij. _NEWLINE_Okoli 4000 ljudi dela na sede\xc5\xbeu Nata: okoli 2.000 jih je \xc4\x8dlanov stalnih predstavni\xc5\xa1tev in voja\xc5\xa1kih predstavni\xc5\xa1tev, okoli 300 je \xc4\x8dlanov predstavni\xc5\xa1tev partnerskih dr\xc5\xbeav, 1200 je civilnih uslu\xc5\xbebencev Mednarodnega \xc5\xa1taba oz. Natovih agencij ter okoli 500 je zaposlenih v Mednarodnem voja\xc5\xa1kem \xc5\xa1tabu (od teh je 100 civilistov).\n_START_SECTION_\nZgodovina\n_START_PARAGRAPH_\nPrvi sede\xc5\xbe Nata se je med letoma 1949 in 1952 nahajal v Londonu. Zaradi pove\xc4\x8danja nalog in potrebe po ve\xc4\x8djemu prostoru se je sede\xc5\xbe aprila 1952 preselil v Pariz; sprva je bil nastanjen v Palais de Chaillot, nato pa se je leta 1960 preselil v Porte Dauphine. Potem ko se je leta 1966 Francija umaknila iz voja\xc5\xa1ke strukture Nata, se je naslednje leto sede\xc5\xbe preselil v Bruselj. Leta 1999 sta NATO in Belgija sklenila sporazum o gradnji novega sede\xc5\xbea, ki bo stal v neposredni bli\xc5\xbeini trenutnega sede\xc5\xbea. Oktobra 2005 so potrdili na\xc4\x8drt novega sede\xc5\xbea.'